Na temelju članka 3. stavka 1. Pravilnika o dodjeli prostora na korištenje udrugama, ur.broj. I-3158/15, koji se primjenjuje od 13.11.2015.g., ustanova Upravljanje sportskim objektima, Trg Krešimira Ćosića 11, Zagreb, objavljuje

**J A V N I N A T J E Č A J**

**za dodjelu prostora na korištenje udrugama**

1. Raspisuje se Javni natječaj za dodjelu prostora kojima upravlja ustanova Upravljanje sportskim objektima (u daljnjem tekstu: Ustanova) na korištenje udrugama za provođenje aktivnosti od interesa za opće dobro, prikupljanjem pisanih prijava u zatvorenim omotnicama, prema tabelarnom prikazu kako slijedi:

|  |  |  |  |  |  |
| --- | --- | --- | --- | --- | --- |
| **Redni broj** | **Adresa prostora** | **Oznaka  i položaj prostora** | **Površina prostora u m²** | **Namjena** | **Mjesečna naknada bez PDV-a u kn** |
| 1. | Školska sportska dvorana „Peščenica“, Ulica grada Gospića 1, Zagreb | 10.  1. kat | 34,20 | uredska djelatnost | 136,80 |
| 2. | Školska sportska dvorana „Peščenica“, Ulica grada Gospića 1, Zagreb | 13.   1. kat | 17,90 | uredska djelatnost | 71,60 |
| 3. | Školska sportska dvorana „Peščenica“, Ulica grada Gospića 1, Zagreb | 11.   1. kat | 15,40 | uredska djelatnost | 61,60 |
| 4. | Sportski park „Mladost“, Jarunska 3a, Zagreb | Dom Odbojke Bojan Stranić, 1. kat, D/O 2/1 | 19,34 | uredska djelatnost | 77,36 |
| 5. | Školska sportska dvorana „Trnsko“, Trnsko 25, Zagreb | 0,54 (12,83m2),0,55 (1,86 m2), 0,63 (12,95 m2), 0,64 (12,95m2), 0,65 (12,95 m2), 0,66 (12,69 m2), 0,67 (1,53 m2), 0,68 (1,65 m2)  Prizemlje 1,22 (31,45 m2) 1 kat | 100,86 | uredska djelatnost | 403,44 |
| 6. | Školska sportska dvorana „Trnsko“, Trnsko 25, Zagreb | 1.02 1 kat | 31,33 | uredska djelatnost | 125,32 |
| 7. | Školska sportska dvorana „Trnsko“, Trnsko 25, Zagreb | 0,06  prizemlje | 9,35 | uredska djelatnost | 37,40 |
| 9. | RŠC Jarun, Aleja Matije Ljubeka 1, Zagreb | DS1 09, DS1 10, DS1 11 Dom Sportaša   1. kat | 65,34 | sportska djelatnost | 326,70 |

2. Predmetni prostori u tabelarnom prikazu u posjedu su Ustanove.

3. Pravo podnošenja pisane prijave za prostore imaju udruge i druge organizacije civilnoga društva (u daljnjem tekstu: udruge).

4. Udruge moraju ispunjavati sljedeće uvjete:

- da su upisane u Registar udruga Republike Hrvatske ili u drugi odgovarajući registar i imaju registrirano sjedište u Gradu Zagrebu najmanje jednu godinu prije dana objave javnog natječaja;

- da su upisane u Registar neprofitnih organizacija;

- da uredno plaćaju doprinose i poreze te druga davanja prema državnom proračunu i proračunu Grada Zagreba;

- da imaju organizacijske kapacitete i ljudske resurse za provedbu aktivnosti;

- da vode transparentno financijsko poslovanje;

- da se protiv njih, odnosno protiv osobe ovlaštene za zastupanje udruge, ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;

- da provode aktivnosti na području Grada Zagreba;

- da uredno ispunjavaju obveze iz svih prethodno sklopljenih ugovora o korištenju prostora.

5. Prijava na natječaj mora sadržavati:

- izvadak iz matičnog registra u koji je udruga upisana (ispis internetske stranice);

- dokaz o upisu u Registar neprofitnih organizacija (ispis internetske stranice RNO-a);

- presliku statuta, sa svim izmjenama i dopunama, usklađen sa Zakonom o udrugama i ovjeren od nadležnog upravnog tijela;

- ispunjen i kod javnog bilježnika ovjeren obrazac izjave osobe ovlaštene za zastupanje udruge o nepostojanju duga s osnove potraživanja Grada Zagreba (izvornik ili ovjerenu presliku);

- izvornik ili ovjerenu presliku potvrde Porezne uprave o stanju duga po osnovi javnih davanja o kojima službenu evidenciju vodi Porezna uprava, ne stariju od 30 dana od objave javnog natječaja;

- izvornik ili ovjerenu presliku uvjerenja Općinskog kaznenog suda da se protiv udruge ne vodi kazneni postupak, ne stariju od 6 mjeseci od objave javnog natječaja;

- izvornik ili ovjerenu presliku uvjerenja Općinskog kaznenog suda da se protiv osobe ovlaštene za zastupanje udruge ne vodi kazneni postupak, ne stariju od 6 mjeseci od objave javnog natječaja;

- presliku financijskog izvješća za prethodnu godinu (za obveznike dvojnog i jednostavnog knjigovodstva) s pečatom o zaprimanju nadležnog tijela;

- popis zaposlenih osoba u udruzi ili popis voditelja projekata, njihovo zvanje, naziv radnog mjesta i sažetak opisa poslova;

- na Obrascu prijave na javni natječaj naveden popis aktivnosti koje će se provoditi u prostoru za provođenje kojih je udruga registrirana;

- ukoliko udruga-prijavitelj namjerava prostor koristiti u suradnji/partnerstvu sa drugom/drugim udrugama, mora dostaviti obrazac izjave o postojanju partnerskog odnosa dužeg od jedne godine na kojem su javnobilježnički ovjereni potpisi osoba ovlaštenih za zastupanje udruge-prijavitelja i svih partnera, a za suradničku/partnersku udrugu mora dostaviti dokumentaciju navedenu u alineji 1., 2., 4., 5., 6., 7. i 8. ove točke;

- druge dokaze i dokumentaciju o navodima iz prijave udruge.

Prijava se podnosi isključivo na Obrascu prijave na javni natječaj koji je sastavni dio natječajne dokumentacije. Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju i sadrži popis dokumenata koji moraju biti priloženi uz prijavu.

6. Za korištenje jednog prostora može se prijaviti više udruga koje ga planiraju koristiti zajednički. Prijavu podnosi samo jedna od udruga koja smatra da na javnom natječaju može ostvariti najveći broj bodova sukladno kriterijima i mjerilima iz točke 12. ovog natječaja.

Partnerski odnos mora postojati duže od jedne godine prije raspisivanja natječaja.

Namjera korištenja prostora u suradnji/partnerstvu sa ostalim udrugama potvrđuje se izjavom koja se prilaže uz prijavu za dodjelu prostora, na kojoj su javnobilježnički ovjereni potpisi osobe ovlaštene za zastupanje udruge-prijavitelja i svih partnera, a koja izjava je sastavni dio natječajne dokumentacije.

7. Pisane prijave na ovaj natječaj podnose se u zatvorenoj omotnici na adresu:

UPRAVLJANJE SPORTSKIM OBJEKTIMA

POVJERENSTVO ZA DODJELU PROSTORA UDRUGAMA

Trg Krešimira Ćosića 11, Zagreb

*s obveznom naznakom*

**“JAVNI NATJEČAJ ZA DODJELU PROSTORA UDRUGAMA   -   NE OTVARATI”**

Prijave se ponose preporučenom pošiljkom ili neposrednom predajom u urudžbeni zapisnik Ustanove, Dom sportova, Zagreb, Trg Krešimira Ćosića 11, 2. kat, radnim danom od 8,00 do 15,30 sati.

Krajnji rok za podnošenje prijava je 04.04.2019.

8. Obrasci koji su sastavni dio natječajne dokumentacije mogu se preuzeti sa stranice Ustanove [www.sportskiobjekti.hr](http://www.sportskiobjekti.hr), te se popunjavaju na računalu ili pisaćem stroju prema uputi navedenoj u natječajnoj dokumentaciji.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom udruge.

9. Prijavitelji, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz točke 4. ovoga natječaja, neće biti uvršteni na Prijedlog liste prvenstva.

10. Ustanova zadržava pravo na prihvatiti niti jednu prijavu za pojedini prostor oglašen u natječaju.

11. Ako prijavitelj podnosi prijavu za više oglašenih prostora, za svaku je potrebno dati odvojenu prijavu u posebnoj omotnici sa svim prilozima (izvornike ili ovjerene preslike izvornika) koje prijava mora sadržavati.

12. Kriteriji i mjerila za bodovanje pristiglih prijava na natječaj za određeni prostor su:

**a) Godine aktivnog djelovanja**

- za svaku godinu aktivnog djelovanja 1 bod

**b) Broj zaposlenika**

- do 2 1 bod

- od 3 do 6 3 boda

- 7 i više 5 bodova

**c) Broj članova i/ili volontera**

- do 20 1 bod

- od 21 do 50 2 boda

- od 51 do 100 3 boda

- više od 100 4 boda

**d) Neposredan rad s korisnicima usluga**

- rad s ciljanim skupinama do 20 korisnika 5 bodova

- rad s ciljanim skupinama od 21 do 50 korisnika 10 bodova

- rad s ciljanim skupinama iznad 50 korisnika 15 bodova

**e) Ostvarene financijske potpore za projekte/programe**

- iz EU fondova 6 bodova

- iz državnog proračuna 5 bodova

- iz proračuna Grada Zagreba 4 boda

- iz poslovnog sektora 3 boda

-od drugog inozemnog javnog ili privatnog donatora 2 boda

**f) Ostvarena priznanja, nagrade, potpore i sl.**

- međunarodna 10 bodova

- državna 8 bodova

- Grada Zagreba 6 bodova

- strukovna 2 boda

**g) Projektne aktivnosti**

- do 3 održana okrugla stola, vjerska skupa i sl. godišnje 2 boda

- više od 3 održana okrugla stola, vjerska skupa i sl. godišnje 4 boda

- do 3 održane konferencije godišnje 6 bodova

- više od 3 održane konferencije godišnje 8 bodova

- projekti i aktivnosti od posebnog interesa za Grad Zagreb i građane grada Zagreba, ostvareni u posljednje dvije godine, što ih ocjenjuje nadležno gradsko upravno tijelo 10 bodova

**h) Broj partnerskih organizacija civilnog društva s kojima se planira zajednički koristiti dodijeljeni prostor**

- 1 3 boda

- 2 5 bodova

- za svaku partnersku organizaciju iznad dvije dodatno 1 bod

**i) Prethodno korištenje prostora**

- prethodno uredno korištenje istog gradskog prostora 3 boda

**j) Prethodno ulaganje u prostor uz odobrenje Ustanove**

- do 20.000,00 kn 3 boda

- do 50.000,00 kn 5 bodova

- više od 50.000,00 kn 8 bodova

Bodovi ostvareni prema pojedinim kriterijima i mjerilima iz podtočki e), f) i g) iz stavka 1. ovoga članka se zbrajaju.

Ukoliko udruga u prijavi navodi da ispunjava određeni kriterij, mora dostaviti dokaz o navedenome, a sukladno predviđenom popisu dokaza koji je sastavni dio Prijave na natječaj, u protivnome mu se neće dodijeliti bodovi za navedeno.

13. Na temelju zbroja bodova za svakog prijavitelja, Povjerenstvo utvrđuje Prijedlog liste prvenstva za dodjelu prostora na korištenje, koja se objavljuje na internetskoj stranici i oglasnoj ploči Ustanove.

Na Prijedlog liste prvenstva za dodjelu pojedinog prostora prijavitelji mogu uložiti prigovor Upravnom vijeću Ustanove, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u točci 9. ovoga natječaja, u roku 8 dana od dana objavljivanja Prijedloga liste prvenstva.

Odluka Upravnog vijeća o prigovoru je konačna.

14. Konačnu listu prvenstva za dodjelu pojedinog gradskog prostora, na prijedlog Povjerenstva, utvrđuje Upravno vijeće.

Na temelju Konačne liste, Povjerenstvo predlaže Upravnom vijeću donošenje odluke o dodjeli prostora na korištenje koji mora biti obrazložen i javno objavljen na internetskoj stranici Ustanove.

15. Na temelju odluke Upravnog vijeća Ustanove, sklapa se ugovor o korištenju prostora (u nastavku: ugovor).

Ako prijavitelj koji je ostvario najviše bodova prostor ne pristupi sklapanju ugovora, Povjerenstvo predlaže Upravnom vijeću slijedećeg prijavitelja s Konačne liste prvenstva.

Ugovor se sklapa na pet godina kao javnobilježnički akt. Troškove solemnizacije snosi korisnik prostora.

16. Svi natjecatelji obavezni su pregledati gradski prostor za koji podnose prijavu. Pregled prostora moguć je svakog radnog dana od dana objave natječaja u vremenu od 10,00-12,00 sati, uz prethodnu najavu na telefon 0914040231 (za prostor u ŠD Peščenica), 0912322512 (za prostor na SP Mladost), 0912010660 (za prostor u ŠŠD Trnsko), 0914040229 (za prostor na RŠC Jarun) na koji se mogu dobiti i sve ostale obavijesti u vezi s javnim natječajem.

17. Prostori se predaju korisniku u stanju utvrđenom ugovorom.

Korisnik ne ostvaruje pravo na povrat sredstava uloženih u uređenje prostora.

18. Prostori pod brojevima od 1. do 8. su u funkcionalnom stanju. - Za vrijeme uređenja prostora pod brojem 9. da bi se priveo namjeni, u trajanju do 3 mjeseca, korisnik nije dužan plaćati naknadu za korištenje prostora.

19. Korisnik prostora plaća naknadu za korištenje prostora u iznosu navedenom u tabelarnom prikazu uvećanu za PDV sukladno odredbama Zakona o porezu na dodanu vrijednost (Narodne novine 73/13, 99/13, 148/13, 153/13 i 143/14, 115/16).

20. Pored naknade za korištenje prostora, korisnik je dužan plaćati pričuvu i sve druge troškove u svezi s korištenjem prostora (komunalnu naknadu, troškove električne energije, kao i svaki drugi trošak koji je odnosi na predmetni prostor).